Ego Petrus, Dominus Ravierarum, omnibus notum facio, presentibus et futuris, quod Herveus, comes Nivernensis, dedit mihi omnia que habebat apud Raverias, in feodo, in dominio, et terras arabiles et pratum quod dominus Ravierarum commutaverat domino Asneriarum, et feodum de Nuis quod Matheus de Taleci tenebat de comite in tria jugera terre de Campo-Magneti, de qua solebat esse contentio inter dominos Asnerarium et Ravierarum; et centum libras pruvinensis monete. Propter hoc quidem supradicta cepi castrum meum Raverias ab eo, cum toto finagio suo tenendum ab ipso contra omnes gentes. Idem, vero, comes non potest homines meos retinere de feodo quod ab ipso teneo, neque comes qui Nivernis teneat. Juravi etiam manu propria quod eumdem de castro meo Raveriis contra omnes homines, bona fide, juvabo. Actum, apud Maers, anno Gracie, Mº CCº decimo.